text: Ribe står under vand
  03 november 2010 kl. 17.38
  Vadehavet viser tænder i dag, men ikke så slemt, som de tror på politigården i Esbjerg. Her lyder meldingen, at Ribe står under vand og to tog er strandet i vandmasserne.
  Politi og en lang række myndigheder testede i dag stormflodsberedskabet med en øvelse. Øvelsen skal sikre, at alle involverede parter kan arbejde sammen, når det gælder.
  
  Tyskere tilkaldt
  I øvelsen i dag deltog tyske myndigheder. Det blev tilkaldt, da stormfloden slog hul i digerne ud for Ribe. 
  Krisestaben på politigården i Esbjerg bestod af politi, redningsberedskaber, DSB, Vejldirektoratet, kommuner og mange flere. Sammen skulle de sikre en redningsindsats og begrænse skaderne.
  
  Ulykkerne væltede ind
  Et særligt indpiskerhold sørgede for, at ulykkerne væltede ind over krisestaben. For eksempel strandede to tog ved Ribe.
  Der var tale om en såkaldt papir-øvelse. Det vil sige, at krisestaben kun flyttede brikker på papir - ikke mandskab ude i marsken. 
  Alligevel kan mange ting gå galt - og mange ting er planlagt til at gå galt.
  
  Ondren ændret
  Som f.eks. da lederen af det akutmedicinske koordineringscenter vil have tilkaldt et psykologisk kriseberedskab til Vejen Idrætscenter, hvor 200 mennesker er evakueret til.
  Hun tjekker selv, om ordren kommer igennem. 
  Det gør den bare ikke. Den bliver læst som om der er flere sårede.
  
  Ribe pumpes fri?
  Undervejs opstår der diskussion om at få pumper kørt til Ribe for at få byen pumpet fri af vandmasserne fra et gennembrudt dige.
  Esbjergs viceberedskabschef mener dog, at selv de stærkeste pumper ikke slår til.
  
  Puslespil
  Hver myndighed har sin kriseplan, så det er et større puslespil at få en samlet indsats til at hænge sammen. 
  Og i dag kunne borgerne i Ribe heldigvis gå tørskoet rundt i gaderne - uden at vide, hvor galt det kan gå.
  